ഗുലാബ് ചുഴലിക്കാറ്റ് ബംഗാള് ഉള്ക്കടലില് ഇന്ന് വൈകീട്ട് കരതൊടും, അതീവ ജാഗ്രത ഡല്ഹി: ഗുലാബ് ചുഴലിക്കാറ്റ് രൂപം കൊണ്ടു. ബംഗാള് ഉള്ക്കടലിലാണ് ഇത് രൂപമെടുത്തത്. ഇന്ന് വൈകിട്ടോടെ വിശാഖപട്ടണത്തിനും ഗോപാല്പൂരിനും ഇടയില് ഇത് കര തൊടും. പരമാവധി 90 കിലോമീറ്റര് വേഗത്തില് വരെ കാറ്റ് വീശും. വടക്കന് ആന്ധ്രയിലും ഒഡീഷയുടെ തെക്കന് മേഖലയിലും ജാഗ്രതാ നിര്ദേശം പുറപ്പെടുവിച്ചിട്ടുണ്ട്. രക്ഷാപ്രവര്ത്തനത്തിനായി ദുരന്തനിവാരണ സേനാംഗങ്ങളെ വിന്യസിച്ചതായും മുന്കരുതല് നടപടികള് സ്വീകരിച്ചതായും സര്ക്കാര് അറിയിച്ചു. ഒഡീഷയില് മാത്രം ദേശീയ ദുരന്തനിവാരണ സേനയുടെ 13 സംഘങ്ങളെ വിന്യസിച്ചു. കോസ്റ്റുഗാര്ഡിന്റെ പതിനഞ്ചിലധികം ബോട്ടുകള് തീരമേഖലയില് സജ്ജീകരിച്ചിട്ടുണ്ട്. ആന്ധ്രയുടെ വടക്കന് ജില്ലകളില് യെല്ലോ അലേര്ട്ട് പ്രഖ്യാപിച്ചു. കാറ്റ് കൂടുതല് നാശം വിതക്കാന് സാധ്യതയുള്ള മേഖലകളില് നിന്ന് ആളുകളെ മാറ്റി പാര്പ്പിക്കുന്നത് തുടരുകയാണ്.